정조 7년
癸卯十一月二十九日午時。上御誠正閣。大臣備局稟事堂上入侍時。領議政鄭存謙。右議政李福源。左參贊金華鎭。行司直徐有隣。工曹判書鄭民始。戶曹判書鄭一祥。開城留守鄭昌聖。行副司直李在簡。行副司直徐有防。江華留守鄭志儉。行都承旨沈豐之。行左承旨朴祐源。左副承旨安聖彬。假注書沈晉賢。記事官李祖承尹行任。以次進伏訖。存謙曰。南殿親享。聖孝克展。達宵將事。早朝還御。聖候。若何。上曰。一樣矣。存謙曰。伏聞都提調之言。昨有膈滯之候。不勝伏慮矣。上曰。已差。可矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。存謙曰。一陽初復。亞歲已屆。元子宮氣候。何如。上曰。一樣矣。旣有貢市民原情收來之命。而明日又是次對日次。故俄果使卿等齊會矣。存謙曰。駐蹕詢瘼。德意藹然。正若故相豊原君所謂。至日恩綸降。王心已可占之句矣。臣等不勝欽仰之至。貢市人原情。雖已收來。從前蠲惠通變之政。已無餘蘊。今豈有可釐之弊乎。上曰。旣令收捧原情。固不可有名無實。而亦不當無中生有。强爲通變矣。存謙曰。太學典僕之請設懸房於往十里。煙草廛市民之請禁西草。漆木器廛市民之請令盤匠之和買本廛。牛毛廛契人之請禁戰笠廛人受價造氈之弊。內都庫貢人公債。依私債例。請其退限者。俱涉猥屑。竝置之。何如。上曰。依爲之。出擧條存謙曰。門外新床廛市民及壽進床廛市民及廟床廛市民等。俱以爲明禮宮錢頒給時。願得蒙惠爲訴者。極爲猥濫。竝置之。何如。上曰。依爲之。出擧條存謙曰。內都庫貢人進排木物。每年取來關東例。自戶曹定數。報備局成給。勿侵關文。而所經各邑。輒捧濫稅。爲稱冤之端矣。旣自度支。酌定其數。受公文下去。則各邑之到處徵稅。在貢人亦爲難支之弊。分付度支。使之嚴關禁斷。何如。上曰。依爲之。出擧條存謙曰。立廛市民。以都下錢荒。民情渴悶。爲目下巨弊。蓋聞昨年詢瘼時。以此說仰籲。今者說弊。又如此矣。欲捄錢荒之弊。則只將鑄錢。而但事役甚鉅。議論不一。尙未究竟。下詢處之。何如。上曰。右相之意。何如。福源曰。粟米布帛。出於民者也。錢則公家所鑄。平物輕重。通民有無之權。專在於錢。戶曹分掌。有鑄錢司。尋常鑄錢。此亦可見。所慮者。未得其人。弊或多端。苟得其人。則鑄錢爲便矣。上曰。諸宰各陳所懷。可也。華鎭曰。錢荒捄弊。莫如鑄錢。而物力措辨。亦自不些。此爲難便之端矣。昌聖曰。目今錢荒特甚。人皆以新鑄爲言。而鑄錢之際。奸弊甚多。苟能得人任使。則似可爲捄弊之道矣。有隣曰。臣於昨年下詢時。已以當鑄之意仰達。今別無異見。而若其可合之人。可合之地。惟在博詢量處矣。民始曰。鑄錢之議。便爲目下通同之論。而鑄錢。物力不些。假使鑄五六十萬錢。則先有三四十萬本錢。然後始可設施矣。一祥曰。錢貨則非公家所做。無以通貨。而鑄錢未見其效。亦多有弊。恐難輕議矣。在簡曰。錢貨。固是有國所造。而苟得其人。則新鑄之際。不必有弊。今以本錢之無出處爲憂。則尤可見鑄錢之不可已矣。有防曰。錢荒矯捄之道。莫如新鑄。而弊端旣多。物力又乏。恐不可輕議矣。志儉曰。錢荒轉甚。則固當新鑄。而物力旣乏。得人亦難。則恐不可輕議矣。祐源曰。錢荒之時。不可不新鑄。而此亦有許多弊端。恐不可輕議矣。豐之曰。錢荒之弊。近來特甚。不可無通變之擧。而至於新鑄。則財力旣不逮。任事之人。亦姑未定。似難輕議矣。存謙曰。此係大事。非猝乍間可定。更加爛漫商確。從後處之。似宜矣。上曰。依爲之。出擧條存謙曰。兩倉貢人。役價磨鍊中。空石草芚價計減。自今爲始。別爲磨鍊事爲訴。而當初役價磨鍊。務從優厚。故空石草芚。竝在其中。到今更爲區別磨鍊。有關後弊。置之。何如。上曰。戶判之意。何如。一祥曰。兩倉役價。卽是田稅役價。而收租減縮後。稱以減縮役價。每年自本曹磨鍊上下。而又有草芚空石等價。別上下之規。故役價磨鍊時。兩種價計除事。前已定式。年久遵行之事。如是呼籲。極爲猥濫矣。上曰。令度支詳考事實。許否間。論理草記。可也。出擧條存謙曰。帽子廛市民以爲。無稅帽子二百隻。雖已劃得。而適値閭里市肆錢荒孔艱之際。債貨路塞。推移末由。某樣公貨中。特令區劃貸下爲訴矣。曰二百隻帽子之以無稅許劃。已是莫大之恩。而猶不知足。以公貨區劃等語。又此猥陳。極爲濫越。置之。何如。上曰。有司堂上之意。何如。華鎭曰。帽子之無稅劃給。旣是軫恤之特恩。則敢又請貸公貨者。萬萬猥屑。若開此路。難防後弊。一切勿施。恐合事宜矣。上曰。惠堂之意。何如。有隣曰。帽子之除稅劃給。實是曠絶之惠澤。而此猶不足。又請公貨。事體所在。萬萬可駭。窮濫之訴。事難曲從。勿爲聽施。恐合事宜矣。民始曰。廛人之又請公貨貸下。民習誠可痛駭。且朝家之前後曲施者。出於軫恤之盛意。而第念根本已濫。末弊難捄。渠輩雖得本價。恐終無無弊善賈之道矣。上曰。開留之意。何如。昌聖曰。旣許二百隻無稅。又令千隻內貿給。則朝家之典軫廛弊。至矣盡矣。渠輩旣無銀子。又乏雜物。至於請貸公貨。可謂無厭。但皮物最緊。而此則譯輩爲其失利。防塞甚牢。廛民之呼冤。雖非異事。必欲彼此俱利。公私兩便者。實無變通之道故臣待罪貢市堂上時。亦不得指一仰白矣。上曰。依爲之。出擧條存謙曰。黍皮契貢人。以司僕寺所用黍皮。依前進排事。猥陳原情。而前以此仰瀆天聽。以猥濫置之。今又不悛。有此煩訴。極爲無據。置之。何如。上曰。依爲之。出擧條存謙曰。兵曹都案廳貢人原情辭意。一依營繕軍契例變通。而軍價之一日二錢。自是流來之規。有難輕易變改。且別役軍報米之際。如有過濫之弊。則本曹之裁減其數。不無所據。而稱停劃給之際。亦必有綜核名實。損益得中之道。分付該曹。從長處決。何如。上曰。依爲之。出擧條存謙曰。長興庫貢人。以楮注紙一種。最爲痼弊。至於破貢之境。楮注紙加用者。依元貢例增價。而若不然。則限六七千卷。從貴作等。以爲一分保存之地爲訴矣。元貢。初旣減削落本。全不會減爲其稱冤之端。元貢增價。雖非可論。間或從貴上下。不害爲一時闊狹之政。令度支長參量善處。何如。上曰。戶判之意。何如。一祥曰。楮注紙別貿。比元貢價廉。故有此號籲。而若有加用。則隨用給價。至於從貴作等。有不可輕議矣。上曰。右相之意。何如。福源曰。從貴上下。自是本規。別貿作等。亦多已例。在貢人足以爲惠。在度支別無所損矣。上曰。更令度支長商量。從便決給。可也。出擧條存謙曰。司宰監貢人。以閏朔加用及進排石秀魚還作元貢事。有此訴籲。而閏朔供上及進排石秀魚。以別貿受價。旣出於量宜酌定。則今何可以還作元貢乎。置之。何如。上曰。戶判之意。何如。一祥曰。司宰監六種魚鹽元貢有餘。量宜減罷。故貢人輩。今以閏朔條稱托。而有此還復之訴。閏朔則各貢皆以別費上下。則獨於此貢。不可加定。至於石首魚。雖有加用。自當隨用給價。何可復其已罷之元貢乎。上曰。依爲之。出擧條存謙曰。長木廛市人與纛島柴木廛人。互相爭訟。俱有原情。此乃兩造訟辨於該署該府者。而猥煩天聽。極涉屑越。分付京兆及平市署。考其前後文案。使之從公處決。何如。上曰。依爲之。出擧條存謙曰。工曹毛衣匠。以涼揮項造買事。與立廛市人相訟已久。向來至有筵達。有從便決給。各安其業之敎矣。今則爭端可息。而又此猥煩。事涉屑越。以依前處決之意。分付京兆及平市。何如。上曰。工判之意。何如。民始曰。向來臣與判尹。各有陳達。伏奉各安其業之聖敎矣。聞市人。又呈備局。捧甘京兆。使之禁斷。故匠人輩。更有此煩訴矣。上曰。分付京兆。依常參日工判擧條批答擧行之意。自本司。申飭。可也。出擧條存謙曰。內外魚物廛市民。以樓院松坡魚物亂廛。各別禁斷事爲訴。而前旣關飭嚴禁矣。布廛市民。又以松坡樓院市場。請禁其北布買賣。若欲禁其中間亂廛之弊。則布廛與魚物廛。宜無異同。一體禁斷之意。分付。何如。上曰。依爲之。出擧條存謙曰。因內司草記。咸興永興別差所報。兩本宮祭需所用。各邑所在奴五百三十六口。婢三十八口。身貢役價。因朝令蕩減之數。變通給代事判付內。有報備局從長稟處之命矣。此旣是兩本宮祭享所需。則事體所重。宜卽給代。以咸興永興大同庫留在錢中。依蕩減前所捧數。移送兩本宮後。取用形止。使之狀聞事。分付道臣。何如。上曰。依爲之。出擧條上曰。正朝不遠。此擧條。卽速行會。可也。本宮祭需。果何如耶。一祥曰。北道素多本宮折受。故祀享凡節。反有勝於太常進排矣。上曰。祀享之節。異於太廟。有月白祭月黑祭之名云矣。昌聖曰。然矣。臣亦待罪北邑時。屢次奉審。則祭需極其鉅麗矣。上曰。獻官誰爲之乎。昌聖曰。別差爲之云矣。上曰。自何處熟設乎。昌聖曰。咸興有本宮所屬熟手。除身役使喚云矣。存謙曰。察理使狀啓。姑未來到。而犯越人則不可不先爲移咨矣。上曰。予意則不然矣。今若自我國先爲移咨。而彼境守臣。若無馳告。則必被大罪。適足爲取怨之道。此後又或有我國人犯越之事。則彼必究索馳告。以致生事。寧受邊禁解弛之譏。不可無事中生事也。存謙曰。彼邊守臣。若先爲馳告。則恐有日後之責矣。且先事移咨。古亦有例云矣。上曰。待察理使回啓。與諸大臣爛商。後日次對。稟處。可也。福源曰。元子宮相見禮。以何間爲之乎。上曰。來月旬前爲之。好矣。福源曰。元子宮相見禮。以來月初旬前爲之事。旣承下敎矣。相見禮吉日。令該曹卽爲推擇入啓。何如。上曰。依爲之。出擧條福源曰。相見禮後進見。一朔幾次爲之乎。上曰。古例則一朔三次爲之。而今番則一朔兩次爲之。似好矣。與領敦寧相議爲之。可也。福源曰。相見禮後。一朔兩次進見事。旣承下敎。進見時儀節。令該曹磨鍊入啓。何如。上曰。依爲之。出擧條民始曰。元子宮諸凡供上之節。昨年戶曹別單判付。有待下敎之命。故本院節日衣襨次及朔墨等。諸般供上者。姑未及擧行矣。今聞雲觀曆書藥院臘劑。俱爲供上云。然則衣襨次朔墨等各種。亦當依例供上。自正朝爲始擧行。何如。上曰。旣有前例。待冊禮後封進。可也。出擧條民始曰。南漢軍餉。自前或請得。或添餉。儲積之數。十餘萬石矣。其間戶曹貸去。各年未捧。漸次耗縮。至於今年。新捧與留庫之米。僅爲二萬包。每年營府支放應下之數。恰爲二千石。而取諸耗條。自明年則傾庫分給。然後僅當應下之耗條。名以軍餉。盡數分給。無一包留庫。已不成說。而前頭不虞之備姑勿論。目今戶曹經費不足。雖欲貸用。而亦無推移之道。朝家之儲穀於南北漢及江都者。不但爲軍餉而已。亦以備經費之不足。而各處儲積。擧皆枵然。南漢尤甚。不可無及時變通之道。戶曹之貸去年久者。姑難遽議。至於戊戌貸去一萬石。不可不推還。而自戶曹。無他推移。關西小米之年年取用。雖甚可悶。而此外無着手處。且此則便同自關西而移置南漢。其穀自在。與作錢取用有異。臣意則依添餉例。以關西小米劃付本廳。換作大米萬石。以儲南漢。則軍餉無盡分之患。而儲穀近地。亦是長策。已與大臣相議。故敢此仰達矣。上曰。大臣之意。何如。存謙曰。近來保障近地。米儲枵然。度支苟簡之時。亦無相資之路。今此所請。不但爲軍餉。慮及於經用。似宜許施矣。上曰。旣有言端。沁留亦陳沁中事。可也。志儉曰。本府軍餉數。十年前留庫。爲十六萬石。而前後戶曹貸去。爲九萬石。其他惠廳各軍門貸去及三南未捧。亦爲數萬石。見今留庫。未滿三萬石。而明年一萬石。又爲出給畿甸。則元還分一萬二千石及加分三千石外。餘存者無幾。殆至傾庫之境。當初爲保障儲蓄之意。果安在哉。從前貸去之米。雖不得一時還充。而明年出給畿甸之一萬石。則恐不可不趁卽完補。守禦使旣以關西穀。區劃添餉事仰請。本府添餉。亦爲一體擧行。恐好矣。上曰。俱是保障重地。勢難一例防塞。西米之年年作錢。雖甚可悶。此則有不暇顧。亦令廟堂從長草記稟處。可也。出擧條一祥曰。元子宮供上物種中。有更稟之敎。而觀象監曆書。今封旣進。供上物種。亦當明春爲始。依定例封進。故敢此仰達。而至於人日銅人勝。元月亥子日黃豆。除夕明火黃燭事。當依例進獻矣。上曰。竝待冊禮進排。只明火所入。自明春進排。可也。出擧條一祥曰。本曹米儲不足。歲後則頒祿放料貢價。無以支計。不可不及今區劃。而他無米條有裕處。若得惠廳米限萬石移來。則可以繼用。故敢此仰達矣。上曰。大臣之意。何如。存謙曰。度支與惠廳。互相推移共濟。自古而然矣。上曰。惠堂之意。何如。有隣曰。戶惠廳。俱是經費衙門。則有無相資。何敢推托。而向來惠廳之枵然。專由於度支之無節取用。此法停罷之後。纔得向蘇。而又復如前出給。則曾未幾何。必致枵然。其勢不可不以他條相換拮据。而戶曹所管米條之在於三南者。其數無幾。則又將以關西小米磨鍊。而關西小米之年復年發賣。實爲切悶。臣亦不知如何仰達矣。上曰。更加從長爛商。後日次對。稟處。可也。出擧條一祥曰。今年收租大縮。明年經費尤難繼用。嶺南三漕倉。除留米。時在頗優。船價條。以舊米上下。新米則限七八千石劃得。漕運時。一體載來於餘漕船。以爲補用之地似宜。故敢此仰達矣。上曰。惠堂之意。何如。有隣曰。除留米名色。卽嶺南設漕倉後。除置田大同本船價者。而田稅船價。雖入其中。其數比大同尠少。且嶺南漕倉凡節。自惠廳專當擧行。漕軍之給糧給復。漕船之改造新造。莫不句管。則戶判之看作度支穀物。似未深量矣。大抵今年收租之大縮。惠廳亦然。月前以爲。先擇捧以待更關之意。知委嶺南。觀勢取來計料。而畢竟若有取來時貽弊之端。則雖以船價儲置。推移換用。亦或爲一助。故將此料量。姑未出場。則戶曹事。非不悶迫。而不議於臣。如是陳達。恐涉遽然矣。上曰。嶺民轉運之役。辛苦萬狀。到今除非惟正之常供。雖升合之穀。決不宜加劃。所謂除留米。勿論戶曹惠廳。竝勿取來。仍以此意行會。至於換用之方。自廟堂細詢便否於道伯。從長稟處。可也。出擧條昌聖曰。臣於日前。以泰安倉軍餉。當爲狀請加分之意。有所陳達矣。細察民情。則若干尤甚面外。姑無目前遑急之憂。莫重軍餉。不可多數分給。故方欲抄出。從略加分計料矣。數爻有難的知。姑觀來頭民間形勢。略略加分後。枚擧石數。以爲狀聞之地。似爲便當。故敢此仰達矣。上曰。依爲之。出擧條有防曰。日前完伯別巡分賑事啓本。有關東一體爲之之命矣。關東比湖南有異。道內之賑邑差少。朝家蠲恤倍多。帑銀貂木之發賣作錢者。分排一番別巡。似有餘裕。則至於蔘價物膳價之諸般除留者。當爲作還補賑之資。不可混入於別巡之中。且向於北關。已以帑錢帑布之爲別巡事。誕敷綸音。今於關東。亦當用此例。而卽聞本道。不無眩於奉行之歎云。以此出擧條知委。何如。上曰。依爲之。出擧條志儉曰。關西米區劃事。已有令廟堂草記之命。而設令充報萬石。視當初畜積。則無足擬議。從前江都米。移送他衙門。則雖度支惠廳。必以貸去爲名者。其意有在。明年一萬石。出給畿甸時。亦以貸去懸錄。待秋成準報之意。知委畿營未準報之前。則耗條一千石。逐年輸送於本府。以爲漸次塡充之地。何如。上曰。以此擧條。令廟堂。分付畿伯處。使之從所見。論理狀聞後。草記。可也。出擧條志儉曰。本府今年。勢不得不設賑。飢口多寡。雖不能預料。要不下數千口。從前本府設賑之時。每就軍餉中。請得二三千石。量宜除用。料理還本。而今則軍餉垂乏。勢難依例爲之矣。元還分一萬二千石。常患不足。每年輒有加分之請。雖以昨年言之。加分之數爲三千石。而其耗條。則以支放不足。狀請除用。以今民情觀之。則明年加分。當不減此數。就此三千石加分。折耗取用。姑先屬之於賑資。何如。上曰。依爲之。出擧條志儉曰。本府以保障重地。校屬頗多。而金玉絶少。故將校輩。欲得加資之階。而至於空名帖。則反以爲恥而不以爲榮。渠輩情願以爲。今番設賑。必有空名帖請得之擧。而安寶下來後。自本府塡名。則雖鄕村中。不以加資待之。若得塡名於安寶之前。則自願補賑。而其所願納之數。比發賣十倍矣。如是自願者。殆過十餘人。此是無前例之事。不敢直請。而第念空名帖之所以空其名者。不知自願之爲何人故耳。實則塡名之先後。在朝家似無所損益。若依情願塡名。安寶以給。則非但大有補於賑資。足爲將士慰悅之資。故敢此仰達矣。上曰。大臣之意。何如。存謙曰。保障重地。視他自別。將校之激勸。賑資之取辦。兩得其宜。今此所請。許施。似好矣。福源曰。空名與塡名。在事體別無得失。以朱子奏狀觀之。擧名請資。不以爲嫌。至於保障之地。尤合有激勸之道矣。上曰。諸議。何如。華鎭曰。帖加之補賑後成給。雖是法典。塡名許賣。有違前例。若以保障重地。別施特恩。則似爲激勸之道矣。昌聖曰。若以百餘金。能爲補賑之資。則朝家別施賞典。無所不可。依其所願。俾爲激勸之道。似好矣。有隣曰。設賑時。空名帖。只以若干錢穀所納者而言耳。所納若過百數。則自當別論。而保障重鎭。尤異他地。塡名成給。恐無所妨矣。民始曰。五十石以上補賑者帖加。自是規例。且保障之地。異於他處。依請許施。恐似無妨矣。在簡曰。在朝家旣無損益。隨其所納。據實狀聞後。成給加資。似宜矣。有防曰。荒歲之納米賙賑。固已嘉尙。而資帖之塡名成給。尤無損益。況保障重地。與他鎭有異。其在慰悅武士之道。依所請許施。恐無不可矣。上曰。依此筵敎。卿於下去之後。宣諭將校等處。期於激勸。使賙救之方。慰悅之道。兩得其宜。可也。出擧條上曰。渠輩所願納之數。旣十倍於發賣之價。則百餘金。足可爲五十包皮穀。納五十包穀。則朝家之別施恩賞。自是古例。非特塡名後安寶而已。出付政目。傳示八方。亦足爲慰悅激勸之道。朝家亦何慳惜也。以此意。宣諭。可也。志儉曰。本府北一場。卽司僕屯也。以其募民起耕之故。每年稅穀。必以輕價折定。以錢上納矣。今年則畿伯。以各司屯穀。一倂貿取事。筵稟定奪。故該寺行會本府。使以本色穀出給畿營。而當此歉歲。雖從前以穀上納者。民情猶願代錢。況年例作錢之處。有難責徵本色。依前以錢納于該寺。何如。上曰。提調之意。何如。民始曰。江都則與他自別。元數亦旣不多。許施。似好矣。上曰。提調之言。亦旣如此。依卿所奏爲之。可也。出擧條祐源曰。臣適忝譯院提擧。以本院事。有所仰達者矣。倭譯生利。專在於生銅買賣。蓋在前。有錢布衙門給價貿鐵。故象譯輩。以此受價。作爲聊賴之資矣。間因預受之生弊。竝與貿鐵而廢却。今則倭譯。雖有貿銅。無以受價。菜市絶交易之路。象鞮無資生之道。顧今鑄錢。雖難輕議。若貿銅以置。則豈無可用之時乎。此後。待其貿銅以來。隨納給價。一以開渠輩資賴之道。一以爲國家預儲之方。恐合事宜。故敢此仰達。下詢大臣處之。何如。上曰。令廟堂。商確論理草記稟處。可也。出擧條豐之曰。畿內賑資。旣難優數區劃。民事可悶矣。臣意則明年牟還耗條。先爲取用。以補賑資。恐合事宜。故敢此仰達矣。上曰。此則不必出擧條。卿其言及於畿伯。使之善處。可也。命退。諸臣以次退出。